ತಂಬಾಕು_ಸೇವನೆ(ಧೂಮಪಾನ)
ನಿರ್ಬಂಧನೆಗಳು
1967ರ ಜೂನ್ ತಿಂಗಳಲ್ಲಿ Federal Communications Commission ಜಾರಿಗೆ ತಂದ ಸೂಚನೆಯ ಪ್ರಕಾರ ಒಂದು ದೂರದರ್ಶನ ಕೇಂದ್ರದ ಮೂಲಕ ಧೂಮಪಾನ ಮತ್ತು ಆರೋಗ್ಯದ ಬಗ್ಗೆ ಚರ್ಚಿಸುವ ಕಾರ್ಯಕ್ರಮಗಳು ಪ್ರತಿ ದಿನವೂ ಹಣಪಾವತಿಸಿ ಐದು-ಹತ್ತು ನಿಮಿಷಗಳ ಕಾಲ ಪ್ರಸಾರಮಾಡಲಾಗುವ ಜಾಹೀರಾತುಗಳ ಪರಿಣಾಮವನ್ನು ತಗ್ಗಿಸಲು ಸಾಧ್ಯವಾಗಿಲ್ಲ. ಏಪ್ರಿಲ್ 1970ರಲ್ಲಿ ಕಾಂಗ್ರೆಸ್ ಜನವರಿ 2, 1971ರಿಂದ ದೂರದರ್ಶನ ಮತ್ತು ರೇಡಿಯೋದಲ್ಲಿ ಸಿಗರೆಟ್ ಜಾಹೀರಾತುಗಳನ್ನು ನಿಷೇಧಿಸುವ ಕಾನೂನಾದ Public Health Cigarette Smoking Act ಅನ್ನು ಜಾರಿಗೆ ತಂದಿತು. The Tobacco Advertising Prohibition Act 1992 ಸುಸ್ಪಷ್ಟವಾಗಿ ಆಸ್ಟ್ರೇಲಿಯಾದಲ್ಲಿ ಕ್ರೀಡೆಗಳನ್ನು ಮತ್ತು ಸಾಂಸ್ಕೃತಿಕ ಕಾರ್ಯಕ್ರಮಗಳನ್ನು ಪ್ರಾಯೋಜಿಸುವುದನ್ನೂ ಒಳಗೊಂಡಂತೆ ಸಿಗರೆಟ್ ಕಂಪೆನಿಗಳು ಎಲ್ಲಾ ರೀತಿಯ ಜಾಹೀರಾತುಗಳನ್ನು ಪ್ರದರ್ಶನ ಮಾಡುವುದನ್ನು ನಿಷೇಧಿಸಿತು.1991ರಿಂದೀಚೆಗೆ Television Without Frontiers Directive (1989) ಯುರೋಪಿಯನ್ ಯೂನಿಯನ್ ವ್ಯಾಪ್ತಿಯಲ್ಲಿ ಬರುವ ದೂರದರ್ಶನಗಳಲ್ಲಿ ಎಲ್ಲಾ ತಂಬಾಕು ಜಾಹೀರಾತುಗಳು ಮತ್ತು ಪ್ರಾಯೋಜನಗಳನ್ನು ನಿಷೇಧಿಸಲಾಗಿದ್ದು, ಇದು ಜುಲೈ 2005ರಲ್ಲಿ ಕೈಗೊಳ್ಳಲಾದ Tobacco Advertising Directive ಮೂಲಕ ವಿಸ್ತೃತಗೊಂಡಿತು ಮಾತ್ರವಲ್ಲದೆ ಇತರ ಮಾಧ್ಯಮಗಳಾದ ಇಂಟರ್ನೆಟ್, ಮುದ್ರಣ ಮತ್ತು ರೇಡಿಯೋಗಳನ್ನೂ ಒಳಗೊಂಡಿತು. ಈ ನಿರ್ದೇಶವು ಸಿನೆಮಾಗಳ ಜಾಹೀರಾತುಗಳನ್ನಾಗಲೀ, ಬಿಲ್‌ಬೋರ್ಡುಗಳನ್ನಾಗಲೀ, ವ್ಯಾಪಾರದ ಸರಕುಗಳನ್ನು ಬಳಸುವ ಜಾಹೀರಾತುಗಳನ್ನಾಗಲೀ, ಸಂಪೂರ್ಣವಾಗಿ ಸ್ಥಳೀಯವಾದ, ಒಂದೇ ಸದಸ್ಯ ರಾಜ್ಯದವರನ್ನು ಮಾತ್ರ ಒಳಗೊಂಡ ಸಾಂಸ್ಕೃತಿಕ ಮತ್ತು ಕ್ರೀಡಾ ಸಮಾರಂಭಗಳನ್ನು ಪ್ರಾಯೋಜಿಸುವುದನ್ನಾಗಲೀ ಒಳಗೊಂಡಿಲ್ಲ, ಏಕೆಂದರೆ ಇದು ಯುರೊಪಿಯನ್ ಕಮಿಶನ್ನ ವ್ಯಾಪ್ತಿಯಲ್ಲಿ ಬರುವುದಿಲ್ಲ. ಹೀಗಿದ್ದರೂ, ಹೆಚ್ಚಿನ ಸದಸ್ಯ ರಾಜ್ಯಗಳು ಈ ನಿರ್ದೇಶದ ಜತೆಗೇ ಅದಕ್ಕಿಂತ ಹೆಚ್ಚು ವಿಸ್ತೃತವಾಗಿರುವ ಮತ್ತು ಸ್ಥಳೀಯ ಜಾಹೀರಾತುಗಳನ್ನು ಕೂಡ ಒಳಗೊಳ್ಳುವಂತಹ ರಾಷ್ಟ್ರೀಯ ಕಾನೂನುಗಳನ್ನು ಜಾರಿಗೆ ತಂದಿವೆ. 2008ರಲ್ಲಿ ನೀಡಲಾದ ಯುರೋಪಿಯನ್ ಕಮಿಶನ್ ವರದಿಯೊಂದರ ಪ್ರಕಾರ ನಿರ್ದೇಶವು ಯಶಸ್ವಿಯಾಗಿ ರಾಷ್ಟ್ರೀಯ ಕಾನೂನುಗಳ ರೂಪದಲ್ಲಿ ಸ್ಥಿತ್ಯಂತರ ಮಾಡಿ ಎಲ್ಲಾ EU ಸದಸ್ಯರಾಜ್ಯಗಳಲ್ಲಿ ಜಾರಿಗೆ ತರಲಾಗಿದೆ ಮತ್ತು ಈ ಕಾನೂನುಗಳನ್ನು ಚೆನ್ನಾಗಿ ನಿರ್ವಹಿಸಲಾಗುತ್ತಿದೆ ಎಂದು ತಿಳಿಸಲಾಯಿತು. ಕೆಲವು ರಾಷ್ಟ್ರಗಳು ತಂಬಾಕು ಉತ್ಪನ್ನಗಳ ಪ್ಯಾಕೀಜಿಂಗ್‌ನ ಮೇಲೆ ಕಾನೂನುಬದ್ಧ ಅವಶ್ಯಕತೆಗಳನ್ನು ಹೇರಿವೆ. ಉದಾಹರಣೆಗೆ, ಯುರೋಪಿಯನ್ ಒಕ್ಕೂಟ, ಟರ್ಕಿ, ಆಸ್ಟ್ರೇಲಿಯಾ ಮತ್ತು ಸೌಥ್ ಆಫ್ರಿಕಾಗಳಲ್ಲಿ ಸಿಗರೆಟ್ ಪ್ಯಾಕ್‌ಗಳ ಮೇಲೆ ಧೂಮಪಾನಕ್ಕೆ ಸಂಬಂಧಿಸಿದ ಆರೋಗ್ಯದ ಹಾನಿಗಳ ಬಗ್ಗೆ ದೊಡ್ಡದಾಗಿ, ಸ್ಪಷ್ಟವಾಗಿ ಘೋಷಣೆಗಳನ್ನು ಲಗತ್ತಿಸಿರಬೇಕು. ಕೆನಡಾ, ಆಸ್ಟ್ರೇಲಿಯಾ, ಥೈಲ್ಯಾಂಡ್, ಐಸ್‌ಲ್ಯಾಂಡ್ ಮತ್ತು ಬ್ರೆಜಿಲ್‌ಗಳಲ್ಲಿಯೂ ಕೂಡ ಸಿಗರೆಟ್ ಪ್ಯಾಕ್‌ಗಳ ಮೇಲೆ ಧೂಮಪಾನದ ದುಷ್ಪರಿಣಾಮಗಳ ಬಗ್ಗೆಗೆ ಎಚ್ಚರಿಕೆಯನ್ನು ಲಗತ್ತಿಸುವುದಷ್ಟೇ ಅಲ್ಲ, ಧೂಮಪಾನದಿಂದುಂಟಾಗುವ ಹಾನಿಗಳ ಬಗೆಗಿನ ಚಿತ್ರಗಳನ್ನೂ ಕೂಡ ಮುದ್ರಿಸಬೇಕಾಗುತ್ತದೆ. ಕೆನಡಾದ ಸಿಗರೆಟ್ ಪ್ಯಾಕ್‌ಗಳಲ್ಲಿ ಕಾರ್ಡುಗಳನ್ನು ಇಡಲಾಗುತ್ತದೆ. ಈ ರಿತಿಯ ಹದಿನಾರು ಕಾರ್ಡುಗಳಿದ್ದು, ಒಂದು ಪ್ಯಾಕ್‌ನಲ್ಲಿ ಒಂದು ಕಾರ್ಡ್ ಮಾತ್ರವಿರುತ್ತದೆ. ಇವುಗಳು ಧೂಮಪಾನವನ್ನು ತ್ಯಜಿಸುವ ವಿವಿಧ ವಿಧಾನಗಳನ್ನು ವಿವರಿಸುತ್ತವೆ. ಇದಲ್ಲದೇ, ಯುನೈಟೆಡ್ ಕಿಂಗ್‌ಡಮ್‌ನಲ್ಲಿ ಪ್ರದರ್ಶಿತವಾಗುವ ಹಲವಾರು ಚಿತ್ರರೂಪದ NHS ಜಾಹೀರಾತುಗಳಿವೆ, ಮತ್ತು ಇದರಲ್ಲೊಂದು ಜಾಹೀರಾತು ಸಿಗರೆಟ್ ಕೊಳವೆಯಲ್ಲಿ ಕೊಬ್ಬು ತುಂಬಿರುವಂತೆ ತೋರಿಸಲಾಗಿದೆ, ಈ ಸಿಗರೆಟ್ ಧೂಮಪಾನಿಯೊಬ್ಬನ ರಕ್ತನಾಳವನ್ನು ಸಂಕೇತಿಸುತ್ತದೆ. ಹಲವಾರು ದೇಶಗಳಲ್ಲಿ ನಿರ್ದಿಷ್ಟವಾದ ಧೂಮಪಾನದ ವಯೋಮಿತಿ ಇದೆ, ಹಲವಾರು ದೇಶಗಳಲ್ಲಿ, ಉದಾಹರಣೆಗೆ, ಯುನೈಟೆಡ್ ಸ್ಟೇಟ್ಸ್, ಯುರೋಪಿಯನ್ ಒಕ್ಕೂಟದ ಸದಸ್ಯ ರಾಜ್ಯಗಳು, ನ್ಯೂಜಿಲ್ಯಾಂಡ್, ಕೆನಡಾ, ಸೌಥ್ ಆಫ್ರಿಕಾ, ಇಸ್ರೇಲ್, ಭಾರತ, ಬ್ರೆಜಿಲ್, ಚಿಲಿ, ಕೊಸ್ಟಾ ರಿಕಾ ಮತ್ತು ಆಸ್ಟ್ರೇಲಿಯಾಗಳಲ್ಲಿ ವಯಸ್ಕರಲ್ಲದವರಿಗೆ ತಂಬಾಕು ಉತ್ಪನ್ನಗಳನ್ನು ಮಾರುವುದು ಕಾನೂನುಬಾಹಿರ ಮತ್ತು ನೆದರ್ಲೆಂಡ್ಸ್, ಆಸ್ಟ್ರಿಯಾ, ಬೆಲ್ಜಿಯಮ್, ಡೆನ್ಮಾರ್ಕ್ ಮತ್ತು ಸೌಥ್ ಆಫ್ರಿಕಾಗಳಲ್ಲಿ ಹದಿನಾರು ವಯಸ್ಸಿಗಿಂತ ಕಡಿಮೆ ವಯಸ್ಸಿನವರಿಗೆ ತಂಬಾಕು ಉತ್ಪನ್ನಗಳನ್ನು ಮಾರಾಟ ಮಾಡುವುದು ಕಾನೂನುಬಾಹಿರವೆಂದು ಪರಿಗಣಿಸಲಾಗುತ್ತದೆ. ಸೆಪ್ಟೆಂಬರ್ 1, 2007ರಂದು ಜರ್ಮನಿಯಲ್ಲಿ ಮತ್ತು ಅಕ್ಟೋಬರ್ 1, 2007ರಂದು ಗ್ರೇಟ್ ಬ್ರಿಟನ್ನಲ್ಲಿ ತಂಬಾಕು ಉತ್ಪನ್ನಗಳನ್ನು ಕೊಂಡುಕೊಳ್ಳುವ ವಯೋಮಿತಿಯನ್ನು 16ರಿಂದ 18ಕ್ಕೆ ಏರಿಸಲಾಯಿತು. ಯುನೈಟೆಡ್ ಸ್ಟೇಟ್ಸ್‌ನ ಒಟ್ಟು 50ರ ಪೈಕಿ 46 ರಾಜ್ಯಗಳಲ್ಲಿ ಧೂಮಪಾನದ ವಯೋಮಿತಿಯು 18 ವರ್ಷಗಳು ಮತ್ತು ಅಲಬಾಮಾ, ಅಲಾಸ್ಕಾ, ನ್ಯೂ ಜರ್ಸಿ ಹಾಗೂ ಯೂಟಾಗಳಲ್ಲಿ ಇದು 19 ವರ್ಷಗಳೆಂದು ನಿಗದಿಪಡಿಸಲಾಗಿದೆ (ಅಪ್‌ಸ್ಟೇಟ್ ನ್ಯೂಯಾರ್ಕ್‌ನ ಓನೊನ್‌ಡಾಗಾ ಕೌಂಟಿ ಹಾಗೂ ಲಾಂಗ್ ಐಲಂಡ್, ನ್ಯೂಯಾರ್ಕ್‌ನ ಸಫೋಕ್ ಮತ್ತು ನಸ್ಸಾಉ ಕೌಂಟಿಗಳಲ್ಲಿಯೂ ಕೂಡ). ಕೆಲವು ದೇಶಗಳಲ್ಲಿ ಅಪ್ರಾಪ್ತ ವಯಸ್ಕರಿಗೆ ತಂಬಾಕು ಉತ್ಪನ್ನಗಳನ್ನು ನೀಡುವುದನ್ನು (ಎಂದರೆ ಅವರಿಗಾಗಿ ಕೊಂಡುಕೊಳ್ಳುವುದನ್ನು) ಮತ್ತು ಧೂಮಪಾನದಲ್ಲಿ ತೊಡಗಿದ ಅಪ್ರಾಪ್ತ ವಯಸ್ಕರ ವಿರುದ್ಧವೂ ಕೂಡ ಕಾನೂನುಪ್ರಕಾರ ಕ್ರಮಜರುಗಿಸಲಾಗುತ್ತದೆ. ಈ ಕಾನೂನುಗಳು ಜಾರಿಗೆ ಬರುವುದರ ಹಿಂದೆ ಜನರು ತಂಬಾಕು ಬಳಕೆಯ ಬಗ್ಗೆ ಸರಿಯಾದ ಮಾಹಿತಿ ಪಡೆದ ನಂತರವೇ ತೀರ್ಮಾನ ತೆಗೆದುಕೊಳ್ಳಬೇಕೆಂಬ ಉದ್ದೇಶ ಅಡಗಿದೆ. ಈ ಕಾನೂನುಗಳನ್ನು ಕೆಲವು ದೇಶಗಳು ಮತ್ತು ರಾಜ್ಯಗಳಲ್ಲಿ ಸರಿಯಾದ ರೀತಿಯಲ್ಲಿ ಜಾರಿಗೆ ತರಲಾಗಿಲ್ಲ. ಕೆಲವೊಂದು ಪ್ರದೇಶಗಳಲ್ಲಿ ಇನ್ನೂ ಅಪ್ರಾಪ್ತವಯಸ್ಕರಿಗೆ ಸಿಗರೆಟ್‌ಗಳನ್ನು ಮಾರಾಟ ಮಾಡಲಾಗುತ್ತದೆ, ಏಕೆಂದರೆ ಇದನ್ನು ಉಲ್ಲಂಘಿಸಿದರೆ ವಿಧಿಸಲಾಗುವ ದಂಡದ ಮೊತ್ತವು ಅಪ್ರಾಪ್ತವಯಸ್ಕರಿಗೆ ಸಿಗರೆಟ್ ಮಾರಿದರೆ ದೊರಕುವ ಲಾಭಕ್ಕಿಂತ ಬಹಳ ಕಡಿಮೆಯಾಗಿದೆ. ಆದರೆ ಚೀನಾ, ಟರ್ಕಿ ಮತ್ತು ಇನ್ನೂ ಹಲವಾರು ದೇಶಗಳಲ್ಲಿ ಸಾಧಾರಣವಾಗಿ ಮಕ್ಕಳಿಗೆ ತಂಬಾಕು ಉತ್ಪನ್ನಗಳನ್ನು ಕೊಂಡುಕೊಳ್ಳಲು ಯಾವುದೇ ತೊಂದರೆಗಳಿಲ್ಲ, ಏಕೆಂದರೆ ಮಕ್ಕಳಿಗೆ ಅವರ ತಂದೆತಾಯಂದಿರೇ ಆಗಾಗ ತಂಬಾಕು ತರಲು ಅಂಗಡಿಗೆ ಕಳುಹಿಸುವ ವಾಡಿಕೆಯಿದೆ. ಐರ್ಲೆಂಡ್, ಲಾತ್ವಿಯಾ, ಈಸ್ಟೋನಿಯಾ, ದ ನೆದರ್ಲಂಡ್ಸ್, ಫ್ರಾನ್ಸ್, ಫಿನ್ಲಂಡ್, ನಾರ್ವೇ, ಕೆನಡಾ, ಆಸ್ಟ್ರೇಲಿಯಾ, ಸ್ವೀಡನ್, ಪೋರ್ಚುಗಲ್, ಸಿಂಗಪೂರ್, ಇಟಲಿ, ಇಂಡೋನೇಶಿಯಾ, ಭಾರತ, ಲಿಥುವೇನಿಯಾ, ಚಿಲಿ, ಸ್ಪೇನ್, ಐಸ್ಲಂಡ್, ಯುನೈಟೆಡ್ ಕಿಂಗ್‌ಡಮ್, ಸ್ಲೊವೇನಿಯಾ ಮತ್ತು ಮಾಲ್ಟಾದಂತಹ ಹಲವಾರು ರಾಷ್ಟ್ರಗಳಲ್ಲಿ ಸಾರ್ವಜನಿಕ ಪ್ರದೇಶಗಳಲ್ಲಿ ಧೂಮಪಾನವನ್ನು, ಕೆಲವೊಮ್ಮೆ ಬಾರ್ ಮತ್ತು ರೆಸ್ಟೊರೆಂಟ್‌ಗಳನ್ನು ಕೂಡ ಒಳಗೊಂಡಂತೆ, ನಿಷೇಧಿಸಲಾಗಿದೆ. ಕೆಲವೊಂದು ಪ್ರದೇಶಗಳಲ್ಲಿ ಮಾತ್ರ ರೆಸ್ಟೊರೆಂಟ್ ಮಾಲೀಕರು ವಿಶೇಷ ಧೂಮಪಾನ ಪ್ರದೇಶಗಳನ್ನು ಕಟ್ಟಲು (ಅಥವಾ ಧೂಮಪಾನವನ್ನು ನಿಷೇಧಿಸಲು) ಅನುಮತಿ ನೀಡಲಾಗಿದೆ. ಯುನೈಟೆಡ್ ಸ್ಟೇಟ್ಸ್ನಲ್ಲಿ ಹಲವಾರು ರಾಜ್ಯಗಳು ತಮ್ಮ ರೆಸ್ಟೊರೆಂಟ್ ಮಾತ್ತು ಬಾರ್‌ಗಳಲ್ಲಿ ಧೂಮಪಾನ ಮಾಡುವುದನ್ನು ನಿಷೇಧಿಸಿವೆ. ಕೆನಡಾದ ಪ್ರಾಂತ್ಯಗಳಲ್ಲಿ ಕೆಲಸದ ಸ್ಥಳಗಳಲ್ಲಿ ಮತ್ತು ಬಾರ್ ಹಾಗೂ ರೆಸ್ಟೊರೆಂಟ್‌ಗಳನ್ನೂ ಒಳಗೊಂಡಂತೆ ಎಲ್ಲಾ ಸಾರ್ವಜನಿಕ ಪ್ರದೇಶಗಳಲ್ಲಿ ಧೂಮಪಾನವನ್ನು ನಿಷೇಧಿಸಲಾಗಿದೆ. ಮಾರ್ಚ್ 31, 2008ರಲ್ಲಿ ಕೆನಡಾ ತನ್ನ ಎಲ್ಲಾ ಸಾರ್ವಜನಿಕ ಪ್ರದೇಶಗಳಲ್ಲಿ ಧೂಮಪಾನವನ್ನು ನಿಷೇಧಿಸಿದ್ದು ಮಾತ್ರವಲ್ಲದೆ ಯಾವುದೇ ಸಾರ್ವಜನಿಕ ಪ್ರದೇಶದ ಸುತ್ತಮುತ್ತಲ ಹತ್ತು ಮೀಟರುಗಳ ವ್ಯಾಪ್ತಿಯಲ್ಲಿಯೂ ಧೂಮಪಾನ ನಿಷೇಧವನ್ನು ಜಾರಿಗೆ ತಂದಿತು. ಆಸ್ಟ್ರೇಲಿಯಾದಲ್ಲಿ ಧೂಮಪಾನ ನಿಷೇಧವು ರಾಜ್ಯದಿಂದ ರಾಜ್ಯಕ್ಕೆ ಬದಲಾಗುತ್ತದೆ. ಈಗ ಕ್ವೀನ್ಸ್‌ಲ್ಯಾಂಡ್ೆಲ್ಲಾ ಸಾರ್ವಜನಿಕ ಆವರಣಗಳಲ್ಲಿ ಧೂಮಪಾನ ನಿಷೇಧವನ್ನು ಹೊಂದಿದೆ (ಕೆಲಸದ ಸ್ಥಳಗಳು, ಬಾರ್‌ಗಳು, ಪಬ್‌ಗಳು ಮತ್ತು ಈಟರಿಗಳನ್ನು ಒಳಗೊಂಡು) ಮಾತ್ರವಲ್ಲದೆ ಗಸ್ತುವಿಧಿಸಲಾಗಿರುವ ಸಮುದ್ರತೀರಗಳು ಮತ್ತು ಕೆಲವು ಹೊರಾಂಗಣ ಸಾರ್ವಜನಿಕ ಪ್ರದೇಶಗಳಲ್ಲಿಯೂ ಇದು ಅನ್ವಯವಾಗುತ್ತದೆ. ಆದರೆ, ಧೂಮಪಾನ ಮಾಡಬಹುದಾದ ಸ್ಥಳಗಳ ಬಗ್ಗೆ ಕೆಲವು ವಿನಾಯಿತಿಗಳಿವೆ. ವಿಕ್ಟೋರಿಯಾದಲ್ಲಿ, ಪರೋಕ್ಷ ಧೂಮಪಾನವು ಧೂಮಪಾನಿಗಳಲ್ಲದ ಪ್ರಯಾಣಿಕರಿಗೆ ತೊಂದರೆಯನ್ನುಂಟುಮಾಡಬಹುದಾದ ಸ್ಥಳಗಳಾದ ಟ್ರೇನ್ ನಿಲ್ದಾಣಗಳು, ಬಸ್ ಮತ್ತು ಟ್ರ್ಯಾಮ್ ನಿಲ್ದಾಣಗಳಲ್ಲಿ ಧೂಮಪಾನವನ್ನು ನಿಷೇಧಿಸಿದ್ದು, ಜುಲೈ 1, 2007ರಿಮ್ದ ಇದು ಎಲ್ಲಾ ಒಳಾಂಗಣ ಸಾರ್ವಜನಿಕ ಪ್ರದೇಶಗಳಿಗೂ ಅನ್ವಯವಾಗುತ್ತದೆ. ನ್ಯೂಜಿಲ್ಯಾಂಡ್ ಮತ್ತು ಬ್ರೆಜಿಲ್ಗಳಲ್ಲಿ, ಧೂಮಪಾನವನ್ನು ಮುಖ್ಯವಾಗಿ ಒಳಾಂಗಣ ಸಾರ್ವಜನಿಕ ಪ್ರದೇಶಗಳಲ್ಲಿ ಎಂದರೆ ಬಾರ್, ರೆಸ್ಟೊರೆಂಟ್ ಮತ್ತು ಪಬ್‌ಗಳಲ್ಲಿ ನಿಷೇಧಿಸಲಾಗಿದೆ. ಹಾಂಗ್ ಕಾಂಗ್ನಲ್ಲಿ ಜನವರಿ 1, 2007ರಿಂದ ಕೆಲಸದ ಸ್ಥಳ, ರೆಸ್ಟೊರೆಂಟ್, ಕ್ಯಾರಿಯೋಕೆ ರೂಮ್‌ಗಳು, ಕಟ್ಟಡಗಳು ಮತ್ತು ಸಾರ್ವಜನಿಕ ಉದ್ಯಾನವನಗಳೇ ಮೊದಲದ ಸಾರ್ವಜನಿಕ ಸ್ಥಳಗಳಲ್ಲಿ ಧೂಮಪಾನವನ್ನು ನಿಷೇಧಿಸಲಾಯಿತು. ಹದಿನೆಂಟು ವರ್ಷದ ಕೆಳಗಿನವರಿಗೆ ಮದ್ಯವನ್ನು ಒದಗಿಸದ ಬಾರ್‌ಗಳಿಗೆ 2009ರವರೆಗೆ ವಿನಾಯಿತಿ ನೀಡಲಾಯಿತು. ರೊಮೇನಿಯಾದಲ್ಲು ಧೂಮಪಾನವನ್ನು ಟ್ರೇನುಗಳು, ಮೆಟ್ರೋಸ್ಟೇಶನ್‌ಗಳು, ಸಾರ್ವಜನಿಕ ಇಲಾಖೆಗಳು (ಇದಕ್ಕಾಗಿ ನಿಗದಿಪಡಿಸಲಾದ ಜಾಗಗಳನ್ನು ಹೊರತುಪಡಿಸಿ, ಸಾಮಾನ್ಯವಾಗಿ ಹೊರಗೆ) ಮತ್ತು ಸಾರ್ವಜನಿಕ ಸಾರಿಗೆಯಲ್ಲಿ ನಿಷೇಧಿಸಲಾಗಿದೆ.